**Sens giratoriu**

*Camelia Florescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uite, pleacă bătrânii pe rând

pudrați la tâmple, eleganți,

ca mieii plecând la tăiere

și ne amăgim în urma lor

că vor crește copiii noștri înțelepți

și vor conduce lumea

cu dreptul, cu dreapta, cu dreptate.

Copacii îmbolnăviți de var

și de omizi aparent gingașe

se mulează obedienți

după sufletele fiecăruia dintre noi

Sub staniolul acestor cuvinte

se-ascunde totuși disperarea mea

trezită cu regrete-n păr

în diminețile acestea premature.

Nimic nu e mai grav

decât un sens giratoriu,

teama că viața

se succede la fel

ca-ntr-un carusel,

că parinții ne cred fericiți

și preoții cred că-i ajută pe oameni

să-și mărturisească păcatele.

Pocnesc năvoadele întinse de Mântuitor,

tristeți se zbat

sub plasturii intențiilor cumsecade

și bătrânii părăsesc lupta

trag obloanele și dezertează,

unul câte unul

și degeaba îi plângem

nimic nu-i mai aduce înapoi,

deși sub speranța sensului giratoriu

ai zice că doar ne dau prioritate

și ne privesc și ne petrec

și totul va fi bine

Nu e nimic mai grav

decât să rătăcești singur pe drum

ca-ntr-un sens giratoriu

și să nu știi cum să potrivești

cerul în fereastră!